Nariadenie Komisie (ES) č. 1209/98
z 10. júna 1998
o predaji hovädzieho mäsa zo zásob Spojeného kráľovstva za vopred stanovené ceny ozbrojeným silám
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 805/68 z 27. júna 1968 o spoločnej organizácii trhu s hovädzím a teľacím mäsom [1], naposledy zmenené a doplnené nariadením (ES) č. 2634/97 [2], najmä na jeho článok 7 ods.3,
keďže v dôsledku zavedenia intervencie v odvetví hovädzieho mäsa nastalo nahromadenie zásob; keďže s cieľom zabrániť nadmerne dlhému skladovaniu je potrebné časť týchto zásob predať;
keďže v Spojenom kráľovstve sa na intervenčné hovädzie mäso vzťahujú niektoré obmedzenia týkajúce sa jeho presunu podľa rozhodnutia Rady 98/256/ES [3]; keďže preto je potrebné v členskom štáte nájsť náležitý odbyt; keďže ozbrojené sily a ich personál tvoria jeden takýto odbytový zdroj;
keďže je potrebné, aby predaj ozbrojeným silám podliehal pravidlám, ustanoveným nariadením Komisie (EHS) č. 2173/79 [4], naposledy zmenenom a doplnenom nariadením (ES) č. 2417/95 [5], najmä jeho hlavami I a III, a nariadením (EHS) č. 3002/92 [6], naposledy zmenenom a doplnenom nariadením (ES) č. 770/96 [7], najmä jeho hlavou II, s určitými výnimkami vzhľadom na konkrétny účel, na ktorý majú byť dané výrobky použité;
keďže na zabezpečenie hospodárneho nakladania so zásobami je potrebné, aby intervenčná agentúra uprednostnila predaj mäsa, ktoré sa skladovalo najdlhšie;
keďže je potrebné prijať ustanovenia vzťahujúce sa na prípad, kde výrobky nakupuje oprávnený zástupca, ktorý koná v mene príjemcu;
keďže opatrenia ustanovené v tomto nariadení sú v súlade so stanoviskom Riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
1. Intervenčná agentúra Spojeného kráľovstva je oprávnená predávať hovädzie mäso bez kosti zo zásob, ktoré vlastní, ozbrojeným silám Spojeného kráľovstva pre ich vlastné použitie a použitie ich personálu bez toho, aby bolo dotknuté rozhodnutie 98/256/ES.
2. Podrobné informácie týkajúce sa výrobkov a ich predajnej ceny sú uvedené v prílohe I.
3. Na účely tohto nariadenia "personál ozbrojených síl" znamená civilných zamestnancov ozbrojených síl Spojeného kráľovstva a osoby navštevujúce vojenské zariadenia.
4. Predaj sa uskutoční v súlade s ustanoveniami nariadenia (ES) č. 2173/79, najmä hlavami I a III a tohto nariadenia.
5. Pre každý výrobok uvedený v prílohe I k tomuto nariadeniu platí, že intervenčná agentúra predá najskôr mäso, ktoré sa skladovalo najdlhšie.
6. Bez ohľadu na druhý pododsek článku 2 ods. 2 nariadenia (EHS) č. 2173/79 sa v žiadosti o nákup neuvádza, v ktorom sklade alebo skladoch sa mäso nachádza.
Článok 2
1. Kupujúci uvedený v článku 1, môže dať písomný pokyn zástupcovi, aby v jeho mene prevzal dodávku výrobkov, ktoré nakupuje. V tom prípade zástupca predloží žiadosť kupujúceho, ktorého zastupuje, spolu s uvedeným písomným pokynom.
2. Kupujúci a zástupcovia uvedení v predchádzajúcom odseku vedú a aktualizujú účtovný systém, ktorý umožňuje kontrolu dodávok do vojenského zariadenia s cieľom overiť najmä to, či sa množstvá výrobkov nakúpených a dodaných pre vojenské zariadenia zhodujú.
Článok 3
1. Kartóny hovädzieho mäsa, uvoľneného podľa tohto nariadenia, sa viditeľne označujú nasledujúcim nezmazateľným textom:
"Intervention beef sold to the armed force."
2. Príslušný orgán môže na požiadanie kupujúceho povoliť prvotné spracovanie a prebalenie hovädzieho mäsa v nevojenskom zariadení, pokiaľ sa tieto úkony vykonajú pod príslušným dohľadom.
V takýchto prípadoch sa znovu zabalené kartóny označia ako v odseku 1.
Článok 4
1. Zábezpeka stanovená v článku 15 ods.1 nariadenia (EHS) č. 2173/79 je 12 ECU za 100 kilogramov.
2. Okrem požiadaviek ustanovených v článku 15 ods. 3 nariadenia (EHS) č. 2173/79 sa dodávka hovädzieho mäsa do vojenského zariadenia tiež považuje za zásadnú požiadavku.
Článok 5
Toto nariadenie nadobúda účinnosť siedmym dňom od jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 10. júna 1998